14/06/2013 | Administración LocalMunicipal
Noia
Administración Financeira. Intervención
Anuncio de aprobación das bases da convocatoria das axudas para adquisición de libros de texto e material didáctico e para o financiamento do comedor escolar para educación infantil e primaria, curso 2013-2014

ANUNCIO O alcalde, con data cinco de xuño de dous mil trece, ditou a resolución número 2345/2013 que literalmente se transcribe: <<Vista a proposta de bases da convocatoria das axudas para adquisición de libros de texto e material didáctico e para o financiamento do servizo de comedor escolar para educación infantil e primaria, durante o curso académico 2013-2014. Vista a fiscalización favorable da interventora municipal, manifestada mediante a súa sinatura expresa das bases. No uso das competencias atribuídas pola Lei de bases do réxime local, así coma pola normativa aplicable en materia de subvencións, esta Alcaldía RESOLVE: PRIMEIRO.–Aceptar Integramente a devandita proposta e proceder á aprobación das bases da convocatoria das axudas para adquisición de libros de texto e material didáctico e para o financiamento do servizo de comedor escolar para educación infantil e primaria, durante o curso académico 2013-2014, nos seguintes termos: Primeira.–Obxecto e finalidade das axudas. As axudas que se convocan mediante as presentes bases teñen coma obxecto o cofinanciamento da adquisición dos libros de texto e material didáctico, e do servizo do comedor escolar, dos alumnos de ensinanza infantil e primaria. Con esta axudas perséguese a correcta escolarización dos nenos/as pertencentes ás familias empadroadas no Concello de Noia, que cumpran os requisitos da base cuarta. Igualmente, perséguese facilitar a incorporación ao mercado laboral de ambos proxenitores, mediante a axuda do gasto dos bonos de comedor. As presentes axudas pódense cualificar coma de subvencións “en especie” na medida en que serán entregados os bonos ás familias beneficiarias para a súa entrega nunha librería-papelería colaboradora sita no Concello de Noia, e a entrega de bonos de comedor á entidade que o xestione en cada caso. Segunda.–Clases de axudas. As axudas reguladas na presente convocatoria responderán á seguinte tipoloxía: A. Axudas destinadas á adquisición de libros de texto e material didáctico en calquera modalidade (impresos, audiovisuais, multimedia, electrónicos, e-books), para alumnos de ensinanza infantil e primaria, matriculados en colexios públicos ou centros concertados sitos no termo municipal de Noia. B. Axudas destinadas á adquisición dos bonos do comedor escolar, para alumnos de ensinanza infantil e primaria matriculados en colexios públicos ou centros concertados sitos no termo municipal de Noia. Terceira.–Dotación orzamentaria. A dotación orzamentaria para a concesión das subvencións, tanto para libros e material coma para o comedor escolar, atópanse consignadas na partida 324 48000 “Servizos complementarios: ensino. Axudas material e comedor escolar”. Do crédito definitivo consignado, consta unha retención de crédito para material escolar por importe de 5.000 €, identificada co número 201300015711. A retención realizada para a concesión das subvencións para o servizo de comedor escolar ascende a 3.000 €, no que ao exercicio 2013 se refire (operación 201300015712), xa que neste caso, resultan afectados dous exercicios diferentes; así, para o exercicio 2014, deberase consignar a cantidade necesaria, que ascenderá a 5.000 € (o que fai un total de 8.000 €). Unha vez adxudicadas as axudas para adquisición de libros de texto e material escolar, de existir remanente, este pasará a incrementar a retención para os comedores escolares. O importe das axudas percibidas co mesmo obxecto non poderá ser superior ao custe dos libros de texto ou material escolar que se adquiran ou ao custo do servizo de comedor, no seu caso. Cuarta.–Beneficiarios. Poderán ter a condición de beneficiarias as familias que cumpran os seguintes requisitos mínimos: A. Todos os membros da unidade familiar deberán estar empadroados no Concello de Noia, cun mínimo de 6 meses de antigüidade. B. Ter algún fillo/a matriculado/a nalgún curso de educación infantil ou primaria, nun centro público ou concertado sito no termo municipal de Noia, para o curso 2013-2014. C. Non superar os ingresos brutos per cápita da unidade familiar en que estea integrado a cantidade do salario mínimo interprofesional 2013. Aos efectos da presente convocatoria entenderase por unidade familiar o núcleo formado polo matrimonio ou parella de feito, así como os ascendentes e descendentes menores de vinte e cinco anos que convivan con eles no mesmo domicilio. Quinta.–Solicitude e documentación necesaria. A. Presentación das solicitudes. As solicitudes para participar na presente convocatoria axustaranse ao modelo establecido que se facilitará no Rexistro Xeral do Concello. A presentación de solicitudes, unha vez cumprimentadas polos interesados, farase no Rexistro Xeral do Concello e na forma establecida no artigo 38.4 da Lei 30/1992, do 26 de novembro, de réxime xurídico das Administracións Públicas e do procedemento administrativo común. Coa solicitude achegarase a seguinte documentación: 1. Fotocopia do DNI de tódolos membros da unidade familiar, definidos no apartado 3 b) da base anterior; no seu defecto, poderase presentar fotocopia do libro de familia, na que consten tódolos membros.2. Acreditación documental da concorrencia dalgunha das situacións familiares recollidas na base A 3 b). 3. No caso de separación ou divorcio, será necesario achegar a sentencia recaída ou convenio regulador correspondente, no que conste a pensión compensatoria ou por alimentos determinada.4. Fotocopia da declaración da renda das persoas físicas do ano 2011. No caso de non estar obrigado pola Axencia Tributaria a presentala, deberase achegar certificación da AEAT. Os solicitantes que o desexen poderán autorizar ao Concello de Noia a solicitar ante a AEAT os datos relativos ao imposto sobre a renda das persoas físicas, na propia solicitude. Para os casos nos que non exista a obriga de presentación da declaración da renda, os ingresos anuais poderanse xustificar mediante a presentación dalgún dos seguintes documentos, sempre referidos ao exercicio 2011: • Certificado do INEM, no caso de recibir prestación ou subsidio de desemprego. • Certificación do Instituto da Seguridade Social ou organismo correspondente no caso de percibir pensión contributiva de xubilación, invalidez, viuvez ou orfandade. • Certificación acreditativa no caso de percibiren ingresos procedentes de pensións non contributivas, fondos de asistencia social, rendas de integración social de Galicia ou da lei de integración social de minusválidos. • Documento acreditativo de pago de aluguer ou hipoteca da vivenda habitual, se fose o caso.5. Se a unidade familiar alega carecer de recursos, ou quere acreditar unha situación excepcional, imprevista ou de carácter de especial necesidade que afecte negativamente á situación familiar, deberá acreditala mediante informe social. Excepcionalmente, para aqueles casos que consten nos servizos sociais do Concello cualificados coma de problemática social grave, a solicitude poderá ser instada de oficio por estes. Neste caso, a documentación anterior será substituída por un informe social. En calquera caso, é obrigada a acreditación dos ingresos ou da súa inexistencia, ben mediante a documentación antes citada ou mediante o correspondente informe social. A acreditación da matriculación nalgún dos centros de educación infantil e primaria, públicos ou concertados, sitos en Noia, realizarase directamente polos centros instándose a estes efectos desde o Concello. B. Prazo de presentación das solicitudes. As solicitudes deberanse presentar no prazo de UN MES, contado a partir do día seguinte ao da publicación da presente convocatoria no Boletín Oficial da provincia de A Coruña, data na que se dará publicidade no taboleiro de anuncios e mediante un anuncio da Concellería de Educación. Sexta.–Procedemento. A. Exame e valoración das solicitudes.1. O estudo e valoración das solicitudes realizarase pola Comisión de valoración, integrada polos seguintes membros: a pedagoga de servizos sociais de atención primaria, a interventora municipal, a concelleira delegada de educación e o alcalde ou concelleiro no que delegue.2. O exame das solicitudes implicará a comprobación previa tendente a verificar que os solicitantes reúnen os requisitos esixidos. No caso de que algunha das solicitudes tivese algún erro ou omisión emendable, seralle comunicado ao interesado para que no prazo máximo e improrrogable de cinco días naturais poida emendar a falta. Este requirimento se poderá realizar telemática ou telefonicamente, deixando constancia nunha dilixencia da súa realización. Se os erros non se corrixisen ou non se cumprisen os requisitos mínimos para ser beneficiario, non se admitirá a solicitude.3. A valoración das solicitudes realizarase aplicando o seguinte baremo: a) Ingresos económicos: ▪ Para a ponderación dos mesmos tomarase como referencia o salario mínimo interprofesional (SMI), fixando como importe máximo de ingresos per cápita o SMI para 2013 (9.034,20 €/ano). ▪ A renda familiar relacionarase cos membros computables aplicándose a seguinte puntuación: A estes efectos enténdese por: RENDA FAMILIAR: a suma da base impoñible xeral e a base impoñible do aforro (casillas 455 e 465, respectivamente, da declaración do imposto sobre a rendas das persoas físicas), correspondentes ao exercicio 2011 e a todos os membros computables. Incrementarase, no seu caso, polas cantidades abonadas por alimentos ou pensión compensatoria. Os ingresos da unidade familiar descontarase o alugamento da vivenda ou pagamento do crédito hipotecario solicitado para a adquisición da vivenda familiar, no caso de que se presente xustificación documental. O importe máximo a deducir polo arrendamento ou pagamento da hipoteca será de 300 €. b) Situación familiar: Obterán tres puntos adicionais a unidade familiar na que exista algunha das seguintes situacións (non se computarán de xeito acumulativo): • Familia na que o seu sustentador principal se atope en situación de desemprego. • Familia numerosa. • Orfo absoluto. • Familia na que o seu sustentador principal sexa viúvo/a, pai ou nai divorciado/a ou separado/a legalmente ou de feito ou solteiro/a. • Familia na que calquera dos membros da unidade familiar estea afectado por unha discapacidade legalmente cualificada, resida no mesmo domicilio e dependa economicamente dos ingresos familiares. A efectos do disposto neste parágrafo, terán a condición de persoas con discapacidade aquelas as cales se lles recoñecera un grado de minusvalía igual ou superior ao 33 por cento. • Familia na que o seu sustentador/a principal sexa vítima de violencia de xénero, debidamente acreditada. A puntuación a asignar a cada solicitude virá dada pola suma da puntuación acadada nos apartados anteriores.4. Aspectos a ter en conta á hora de establecer a contía de cada axuda: ▪ No caso das axudas para o financiamento de comedor escolar terán preferencia as solicitudes cursadas polo departamento de servizos sociais (base 5A. in fine), polo que de existir crédito suficiente, o custo do comedor escolar será subvencionado na súa totalidade. ▪ O importe máximo das axudas para a adquisición de libros e material para educación infantil será de 40 €, por alumno e curso, cun mínimo de 20 €. ▪ O importe máximo para as axudas para o financiamento do servizo de comedor escolar serán de 50 €/mes, agás os casos considerados de emerxencia social, nos que caberá o financiamento do 100% previa a emisión dun informe social. Tendo en conta que os comedores só están operativos durante oito meses, de outubro a maio, o importe máximo por alumno durante o curso ascende a 50*8=400 €, sendo imputables ao exercicio 2012, tres meses, isto é, o importe máximo para o 2012 será de 150 €/alumno. A contía mínima da axuda para o financiamento do servizo de comedor escolar será de 30 €/mes. ▪ Multiplicando o número de solicitantes da axuda correspondentes a cada curso polo importe máximo da axuda, saberase se o crédito asignado é suficiente ou non. De ser suficiente para a concesión de todas as axudas solicitadas, non será necesaria a asignación de puntos concretada no baremo. ▪ Unha vez asignados os puntos a cada solicitante, formaranse grupos de solicitantes en función dos puntos obtidos, a criterio da comisión de valoración, asignándose as axudas segundo teñan máis ou menos puntos e ata o límite do crédito consignado, asignando o importe máximo da axuda aos beneficiarios con máis puntos, reducíndoa proporcionalmente ata acadar o importe mínimo da axuda. ▪ En caso de existir coincidencia no número de puntos e non existir máis crédito dispoñible, será beneficiaria aquela que teña unha renda per cápita menor dentro do intervalo correspondente.5. Proposta de resolución. Practicada a valoración das solicitudes e clasificadas estas con arranxo ao establecido anteriormente, a Comisión de valoración emitirá un informe no que se concrete a avaliación realizada, asignando as axudas a cada un dos beneficiarios e co límite das dispoñibilidades orzamentarias existentes. B. Órgano instrutor. O órgano instrutor será a Concelleira delegada de educación. Segundo establece o artigo 13 da ordenanza de subvencións do Concello de Noia, o órgano instrutor, á vista do informe da comisión de valoración, formulará proposta de resolución provisional, que deberá notificarse aos interesados concedéndolles un prazo de dez días para presentar alegacións. Esta notificación poderase realizar por vía telemática con acuse de recibo de ter a dirección electrónica dos solicitantes. Examinadas as alegacións aducidas polos interesados e previo exame e informe da Comisión de Valoración, o órgano instrutor formulará a proposta de resolución definitiva, quedando vinculado polo devandito informe. C. Resolución. O órgano municipal competente para resolver sobre a concesión ou denegación da axuda será o alcalde ou concelleiro no que delegue, sendo vinculante a tal efecto a proposta de resolución. A resolución ditarase no prazo máximo de tres meses dende a data de finalización de presentación de solicitudes e deberá conter: ▪ A relación de solicitantes para os que se propón a concesión da subvención. ▪ A contía da axuda asignada a cada solicitante. A resolución notificarase aos interesados que foran propostos como beneficiarios na fase de instrución, para que no prazo de dez días naturais comuniquen a súa aceptación. A notificación da mesma realizarase persoalmente ou, no caso no que non sexa posible, por correo ordinario ou electrónico con acuse de recibo. Sétima.–Xestión cos beneficiarios. Unha vez ditada a resolución e notificada aos beneficiarios, estes deberán asinar a súa aceptación e, para o caso dos comedores, un compromiso de permanencia trimestral no servizo. Este compromiso revisarase cada tres meses e de non ter intención de continuar no comedor, deberá ser comunicado, a fin de que outro solicitante non perda a posibilidade de subvención; así, a comisión de valoración trimestralmente volverase a reunir e determinará o posible incremento dalgunha das axudas ou a concesión da axuda a algún solicitante descartado de inicio polo importe que corresponda. Unha vez aceptadas as axudas, o Concello entregará un xustificante acreditativo da condición de beneficiario, podendo este: • No supostos das axudas para material escolar, recoller o material escolar en calquera librería-papelería colaboradora do Concello de Noia, presentando o documento correspondente. • No suposto dos bonos do comedor: o beneficiario deberá entregar o documento acreditativo de tal condición no centro educativo correspondente a fin de que o centro ou a ANPA (como entidade encargada da xestión do comedor) lle emitan o recibo coa redución do importe concedido ou, nos supostos das emerxencias sociais (base 5A.), que dito recibo non sexa emitido. Oitava.–Xestión coas librarías. Para os casos nos que o importe dos libros e/ou material escolar sexa inferior ao valor do vale, o persoal do establecemento deberá introducir no recadro establecido ao efecto a contía exacta da venda, sendo este o importe que pode facturar ao Concello. Coa factura deberanse achegar os vales presentados polos beneficiarios. O establecemento receptor dos vales non poderá, en ningún caso, requirir á persoa beneficiaria que lle anticipe o importe do vale, nin que lle entregue o vale antes da recepción dos libros. Novena.–Compatibilidade da subvención. A concesión destas axudas será compatible con calquera outro tipo de axudas ou subvencións. Décima.–Normativa de aplicación. A presente convocatoria réxese pola ordenanza xeral de subvencións do Concello de Noia, de data 1 de febreiro de 2005 (BOP da Coruña núm.25, do 1 de febreiro de 2005), así coma pola Lei 38/2003, xeral de subvencións, o RD 887/2006, polo que se aproba o seu regulamento; a Lei 9/2007, de subvencións de Galicia e o Decreto 11/2009, polo que se aproba o seu regulamento. SEGUNDO.–Publicar as bases no Boletín Oficial da Provincia da Coruña, así coma no taboleiro de anuncios do Concello de Noia. TERCEIRO.–Dar traslado da presente resolución á Intervención e ao Pleno da Corporación na próxima sesión que se celebre.>> Noia, 6 de xuño de 2013. O alcalde Rafael García Guerrero